b'\n_START_ARTICLE_\nI Nik\xc4\x97jos susirinkimas\n_START_PARAGRAPH_\nNik\xc4\x97jos I susirinkimas\xc2\xa0\xe2\x80\x93 pirmasis Visuotinis Ba\xc5\xbeny\xc4\x8dios susirinkimas, \xc4\xafvyk\xc4\x99s 325\xc2\xa0m. Bitinijos mieste Nik\xc4\x97joje (dabar Turkijos miestas Iznikas)._NEWLINE_\xc5\xa0\xc4\xaf susirinkim\xc4\x85 su\xc5\xa1auk\xc4\x97 Romos imperatorius Konstantinas I tam, kad \xc5\xa1is i\xc5\xa1spr\xc4\x99st\xc5\xb3 klausimus, susijusius su arijonizmu (tik\xc4\x97jimu, kad J\xc4\x97zus Kristus yra ne Dievas, o tik k\xc5\xabrinys). Susirinkimas prasid\xc4\x97jo 325\xc2\xa0m. gegu\xc5\xbe\xc4\x97s 20 d. Jame dalyvavo apie 300 vyskup\xc5\xb3 (kartais pateikiamas skai\xc4\x8dius 318 gali b\xc5\xabti gautas apvalinant, nes b\xc5\xabtent tiek Abraomo tarn\xc5\xb3 mini Biblija). Dauguma j\xc5\xb3 buvo i\xc5\xa1 rytin\xc4\x97s Romos imperijos dalies, bet buvo ir keletas i\xc5\xa1 Persijos, Kaukazo, penketas i\xc5\xa1 vakarin\xc4\x97s Romos imperijos dalies. Popie\xc5\xbeius kaip savo atstovus \xc4\xaf susirinkim\xc4\x85 nusiunt\xc4\x97 du kunigus._NEWLINE_Susirinkime arijonizmas buvo pasmerktas kaip erezija. Buvo suformuluotas ir priimtas Nik\xc4\x97jos tik\xc4\x97jimo i\xc5\xa1pa\xc5\xbeinimas, teig\xc4\x99s, kad S\xc5\xabnus (J\xc4\x97zus Kristus) yra \xe2\x80\x9evienos prigimties\xe2\x80\x9c (gr. \xe1\xbd\x81\xce\xbc\xce\xbf\xce\xbf\xcf\x8d\xcf\x83\xce\xb9\xce\xbf\xce\xbd) su T\xc4\x97vu. Susirinkimas taip pat nustat\xc4\x97 visai Ba\xc5\xbeny\xc4\x8diai bendr\xc4\x85 Velyk\xc5\xb3 dat\xc4\x85, pri\xc4\x97m\xc4\x97 20 kanon\xc5\xb3 (kai kurie \xc5\xa1altiniai teigia, kad kanon\xc5\xb3 buvo priimta daugiau), u\xc5\xbebaig\xc4\x97 Meletijaus schizm\xc4\x85. Prie\xc5\xa1ingai nei teigia Dan Brown savo knygoje "Da Vin\xc4\x8dio kodas, " Nik\xc4\x97jos I surinkimas nei svarst\xc4\x97, nei sprend\xc4\x97 Biblijos kanono klausimo._NEWLINE_Susirinkimas baig\xc4\x97si 325\xc2\xa0m. bir\xc5\xbeelio 19 d.'